O femeie din Gura Humorului, județul Suceava, a fost lovită de structura metalică a unui cort ce aparține partidului AUR. Acesta era amplasat în zona centrală a orașului, iar din cauza vântului puternic s-a desprins de pe poziții. Victima a fost transportată de urgență la spital.
O femeie din Suceava a fost grav rănită
Victima a fost grav rănită în urma impactului și a rămas căzută la pământ. La sosirea echipajului SMURD, femeia era semiconștientă. Aceasta a fost transportată de urgență la spitalul din Gura Humorului.
Din primele informații, se pare că victima a suferit un traumatism cranio-cerebral și are nevoie de îngrijiri de specialitate. Medicii din Gura Humorului au luat decizia de a o transfera la Spitalul Județean Suceava pentru investigații suplimentare. Aceasta va rămâne internată în următoarele zile. Oamenii legii fac cercetări pentru a stabili circumstanțele în care a avut loc acest incident.
Județul Suceava, sub alertă meteo
Vremea rea face victime în județul Suceava. Administrația Națională de Meteorologie a emis o avertizare de intensificare a vântului pentru această regiune. Alerta meteo este valabilă până vineri, 29 martie.
Conform anunțului făcut de meteorologi, vântul va sufla cu viteze în general de 45...55 km/h. De altfel, în zonele montane, rafalele vor depăși 60...70 km/h. De asemenea, prognoza meteo ANM arată că se va ploua în vestul, centrul și nordul țării, unde se vor acumula local cantități de apă de 10...15 l/mp.
Accident grav în Suceava
Echipele de intervenție din Suceava au intervenit astăzi și în cazul unui accident grav, după ce un microbuz plin cu cetățeni ucraineni s-a răsturnat. Acesta a avut loc în Prisaca Dornei.
În vehicul se aflau șase persoane,iar cinci dintre acestea au avut nevoie de îngrijiri medicale. La sosirea echipajului SMURD, pasagerii din microbuz erau conștienți. Victimele au suferit diverse traumatisme și au fost transportate la spitalul din Gura Humorului.